Sinise silma ja verise kampsunuga Tarand täna ajakirjanike ees selgitusi jagamas.

jagamist

Sotsiaaldemokraadid korraldasid täna pressikonverentsi, kus kommenteerisid viimaste päevade sündmuseid. Indrek Tarand, kes hilines üritusele, ilmus kohale sinise silma ning verise kampsuniga.

Indrek Tarand sattus eile EKRE meeleavaldusel rüselusse, mille käigus teda ka löödi.

Tarand ise on süllekukkunud olukorraga väga rahul

„Kõigepealt vabandan väga oma välimuse pärast – meie erakonna suhtekorraldaja käskis selga panna valge kampsuni aga minu puhas pesu on kõik veel Brüsselis ja seetõttu olin sunnitud selga panema eilse verise kampsuni. See on isegi natuke sümboolne – märk sellest, et käisin lahingus ja jäin ellu,“ naeris Tarand.

„Mina igatahes olen tekkinud olukorraga rahul, see on täielik win-win-win- situatsioon kõigile. EKRE meeleavaldajad said end välja elada ja ei pidanud linna rüüstama minema, EKRE juhid said tähelepanu, mida nad otsima olid tulnud ja mina sain lõpuks ometi millegi mõistlikuga ka pilti,“ selgitas ta.

Kas sinine silm ja valus tagumik toovad ka oodatud lisahääled?

„Ma loodan, et siit tulevad ikka mõned halastushääled ka nüüd mulle – ikkagi ohver ja kannataja. Nüüd tuleb mul veel natuke rauda taguda, kuni see on kuum ja loota parimat – ehk leidub valijaid, kellele selline asi peale läheb,“ sõnas mees.

„Poliitika on peen mäng – kord saad sa peksa, kord ei saa peksa. Võitjad on need, kes suudavad olukorraga kohaneda ja seda oma kasuks ära kasutada nagu mina täna teen,“ selgitas Tarand ajakirjanikele. „Aga ärge seda ära trükkige, rahval pole kõiki detaile ka vaja teada!“

Vastates küsimusele, et kust ta sinise silma sai, jäi eurosaadik napisõnaliseks.

„Selle sain eile õhtul kodus karistuseks naise käest – oma nina toppimise eest asjadesse, kuhu ei peaks,“ lisas ta.